Anne Lindmo

Anne Sandvik Lindmo (født 1970) er en norsk journalist og programleder som er ansatt i NRK. Hun er blant annet kjent for talkshowene Store Studio og Lindmo. 

Lindmo er prestedatter, født i Sveits, oppvokst i Bærum og i Vestre Toten. Hun er utdannet ved Universitetet i Oslo med fagene fransk, sosiologi og idéhistorie, og har i tillegg mastergrad i radiojournalistikk fra University of London.

Hun startet karrièren i Radio Nova i 1990. I 1994 begynte hun i NRK. Hun startet med radio og i P3. Her var hun programleder for Først på, Opptur, Anne Panne og Mamarazzi. Hun tv-debuterte som programleder i det kultur-relaterte nyhetsprogrammet Underholdningsavdelingen i 1997. Fra 2002 til 2009 var hun var programleder for talkshowet Store Studio. I 2011 var hun medprogramleder i Sommeråpent og fra 2012 til 2024 hadde hun sitt eget talkshow, Lindmo. I 2024 leder hun serien Frifot, der hun tar med seg kjente gjester ut på tur i Østmarka nasjonalpark. 

Lindmo ledet Amandapris-utdelingen i 1997 (sammen med Petter Nome) og Spellemannprisen i 2011 og 2012. Hun har siden 2017 drevet podkasten Lindmo og Co sammen med Halvor Haugen og Rune Norum Engelsøy. 

I 2023 utgav hun boka Min tur, der hun skriver om sin tilværelse som friluftsmenneske. Boka er opphav til tv-serien Frifot. 

Lindmo har vunnet fem Gullrutepriser for sitt virke som programleder.

Hun ble gift i 2000 med Hans Christian Lindmo og har tre barn.

 Priser 
 Seerprisen (2004)
 Arne Hestenes’ journalistpris (2004)
 Nominert til Gullruten 2004 i klassen beste kvinnelige programleder for Store Studio
 Gullruten 2006 i klassen beste kvinnelige programleder for Store studio
 Nominert til Gullruten 2007 i klassen beste kvinnelige programleder for Store studio
 Gullruten 2008 i klassen beste kvinnelige programleder for Store studio
 Gullruten 2010 i klassen beste kvinnelige programleder for Store studio
 Gullruten 2014 i klassen beste kvinnelige programleder for Lindmo
 Gullruten 2015 i klassen beste kvinnelige programleder for Lindmo
 Nominert til Gullruten 2019 i klassen publikumsprisen
 Nominert til Gullruten 2021 i klassen beste programleder - underholdning for Lindmo
 Nominert til Gullruten 2022 i klassen beste programleder - underholdning for Lindmo

 Referanser 

 Eksterne lenker 



Kategori:Norske radioprogramledere
Kategori:Norske TV-programledere
Kategori:Norske journalister
Kategori:Norske podkastere
Kategori:NRK-journalister
Kategori:Programledere for NRK TV
Kategori:Programledere for NRK Radio
Kategori:Vinnere av Gullruten for beste programleder
Kategori:TV-prisen
Kategori:Nordmenn født i Sveits
Kategori:Personer fra Basel
Kategori:Personer fra Bærum kommune
Kategori:Personer fra Vestre Toten kommune